yásyā́gnihotráṁ srucy únnītam amedhyám ā́pádyeta kíṃ tátra kárma kā́ prā́yaścittir íti tád dhaíke hotávyaṃ manyante práyatam etán naìtasyā́homó 'vakalpate ná vaí devā́ḥ kásmā́c caná bībhatsanta íti tád dhaíka utsícya chardayanti tád u táthā́ ná kuryā́d yó hainaṃ tátra brūyā́t párā́siñcata nvā́ ayám agnihotráṃ kṣiprè 'yáṃ yájamā́naḥ párā́sekṣyata ítīśvaró ha táthaivá syā́d itthám evá kuryā́d ā́havanī́ye samídham abhyā́dhā́yā́havanī́yā́d evòṣṇáṃ bhásma nirúhya tásminn enad uṣṇé bhásmaṃs tūṣṇī́ṃ nínayed adbhír upanínayaty adbhír enad ā́pnoty átha yád anyád vindét téna juhuyā́d etád evá tátra kárma